钦定古今图书集成/明伦汇编/氏族典/第267卷 > 王处讷
## 钦定古今图书集成/明伦汇编/氏族典/第267卷 > 王处讷

按《宋史王处讷传》：“处讷，河南洛阳人。少时，有老叟至
舍，煮洛河石如面，令处讷食之，且曰：‘汝性聪悟，后当
为人师’。”又尝梦人持巨鉴，星宿灿然满中，剖腹纳之觉而汗洽，月馀心胸犹觉痛，因留意星历占候之学，
深究其旨。晋末之乱，避地太原。汉祖时领节制，辟置
幕府。即位，擢为司天夏官正，出补许田令，召为国子
尚书博士，判司天监事。广顺中，迁司天少监。世宗以
旧历差舛，俾处讷详定。历成未上，会枢密使王朴作
《钦天历》以献，颇为精密。处讷私谓朴曰：“此历且可用，
不久即差矣。”因指以示朴，朴深然之。至建隆二年，以
《钦天历》谬误，诏处讷别造新历，经三年而成，为六卷。
太祖自制序，命为《应天历》。处讷又以漏刻无准，重定
水称及候中星分、五鼓时刻。俄迁少府少监。太平兴
国初，改司农少卿，并判司天事。六年，又上《新历》二十
卷，拜司天监。岁馀卒，年六十八。子熙元。